יצחק מירילשוילי

ויאצסלב (יצחק) מִירִילַשְׁוִילִי (ידוע גם בכינוי סלבה מירילשוילי), נולד ב־1 במרץ 1984 בסנקט פטרבורג. הוא משקיע, מיליארדר, יזם ונדבן ישראלי. היה שותף ומייסד של הרשת החברתית VK, הגדולה ביותר ברוסיה. כיום הוא בעל השליטה בערוץ הטלוויזיה עכשיו 14, בפורטל האינטרנט חדשות 0404, בתחנת רדיו קול חי ובחברת רוטשטיין נדל"ן.

חיים אישיים 
יצחק מירישוילי הוא בנו של ד"ר מיכאל מירילשוילי, איש עסקים ופילנתרופ ישראלי, יליד קולאשי, גאורגיה. בשנת 1995 עלה לישראל ולמד בתיכון האמריקאי בכפר שמריהו בין השנים 1998–2002. לאחר לימודי התיכון נסע מירילשוילי לבוסטון ללמוד כלכלה באוניברסיטת טאפטס ובשנת 2006 סיים את לימודי התואר הראשון. כיום מתגורר בהרצליה פיתוח עם אשתו ושני ילדיו.

פרויקטים

VK 
בשנת 2006 היה מירישוילי שותף ומייסד של הרשת החברתית VKontakte (המכונה VK) עם פאבל דורוב ועם חברו לספסל הלימודים לב לבייב. לשם הקמתה גייסו השלושה השקעה מחברת Digital Sky Technologies של יורי מילנר. מירילשוילי כיהן כיו"ר VKontakte והחזיק במניות החברה. בשנת 2013 מכר מירילשוילי את מניותיו תמורת יותר ממיליארד דולר והיה לאחד האנשים העשירים בישראל.

פלאריום 
מירילשוילי החזיק ב־35% מהמניות של פלאריום, חברת אפליקציות ומשחקים מקוונים שנוסדה בשנת 2009. בשנת 2017 נמכרה פלאריום לחברת אריסטוקרט, חברה ציבורית אוסטרלית, תמורת סכום הנאמד בכ־500 מיליון דולר.

נדל"ן 
יצחק מירילשוילי הוא בעל המניות היחיד ויו"ר חברת קוף דלת נדל"ן מניב בע"מ – חברת אחזקות המנהלת את תיק ההשקעות של קבוצתו ומרכזה בהרצליה. החברה משקיעה בנדל"ן ובתשתיות בעיקר בארצות הברית, בישראל, ברוסיה ובאירופה.

מירילשוילי הוא בעל השליטה בחברה הציבורית רוטשטיין נדל"ן בע"מ – הוא מחזיק ב־73% ממניות חברת אבני שוהם ייזום בע"מ, המחזיקה ב־66% ממניות רוטשטיין נדל"ן.

תקשורת 
מירילשוילי הוא בעל השליטה בערוץ הטלוויזיה "עכשיו 14" (דרך חברת "ערוץ יהודי ישראלי בע"מ"), בפורטל החדשות והאקטואליה "חדשות 0404" ובתחנת "רדיו קול חי".

חינוך 
בשנת 2013 יזם מירילשוילי את הקמתו של "קינג סולומול סקול", בית ספר פרטי מגיל גן ועד לתיכון אשר תואר כיוקרתי ואקסקלוסיבי. בית הספר נמצא במתחם הכפר הירוק ברמת השרון ותלמידיו, הנבחנים בתוכנית בגרויות בינלאומית, אינם זכאים לתעודת בגרות ישראלית. מירלשוילי הוא התורם המרכזי לעמותה המפעילה את בית הספר ונמנה עם מייסדיה לצד הרבנים משה שילת ואליהו עמר. בראש העמותה עומד נתנאל סימן טוב המכהן גם כנציגו של מירילשוילי בערוץ 14.

ספאר 
בספטמבר 2023 פורסם כי מירילשוילי ייכנס לשותפות עם איש העסקים עמית זאב בקשר לכניסתה של חברת ספאר ההולנדית לשוק הישראלי. במסגרת השותפות, יחזיק מירילשוילי בכ-20% ממניותיה של חברה שתוקם לצורך השקת רשת ספאר בישראל, אשר לה יינתן הזיכיון על המותג "ספאר", ואשר זאב ישמש כמנכ"ל שלה.

שערוריות

פרשת דרעי 
יצחק מירילשוילי ואביו, מיכאל מירילשוילי, הואשמו במתן תרומות בהיקף כולל של 1.75 מיליון שקל, שהועברו לעמותות אשר קשורות לשר הפנים לשעבר אריה דרעי ולרעייתו, יפה דרעי. בעמותות אלה ע"פ החשדות הועסקו בין היתר בני משפחתו של שר הפנים. ע"פ החשד, ההמחאות שניתנו לעמותות נפרעו וכספי התרומה הועברו לבני המשפחה. כך למשל בשנת 2014 הועברו לעמותת 'מפעלות שמחה' שבראשות יפה דרעי סכום של 600 אלף ש"ח, וב-2011, העבירו מירילשוילי ואביו, תרומה פרטית בסך 180 אלף ש"ח. הזוג דרעי מצדם הכחישו את החשדות.

קישורים חיצוניים

הערות שוליים

מיליארדרים ישראלים
נדבנים ישראלים
ישראלים ילידי ברית המועצות
בוגרי אוניברסיטת טאפטס
יזמים ישראלים
הרצליה: אישים
עולים בשנות ה-1990
אנשי עסקים יהודים גאורגים
ישראלים שנולדו ב-1984